和東觀羣賢七夕臨泛昆明池
作者：任希古
朝代：唐

paragraphs: 秋風始搖落，秋水正澄鮮。
飛眺牽牛渚，激賞鏤鯨川。
岸珠淪曉魄，池灰斂曙煙。
泛查分寫漢，儀星別搆天。
雲光波處動，日影浪中懸。
驚鴻絓蒲弋，遊鯉入莊筌。
萍葉疑江上，菱花似鏡前。
長林代輕幄，細草即芳筵。
文峰開翠瀲，筆海控清漣。
不挹蘭樽聖，空仰桂舟仙。